Трећи свети рат избио је 356. п. н. е. и за Филипа II Македонског представљао је прилику да прошири свој утицај на средишњу и јужну Грчку. Амфиктионски савез је 357. п. н. е. пресудио да Фокида треба да плати велику казну, коју није могла да плати. Био је то узрок рата. Амфиктионски савез је био панхеленска организација, која је управљала највећим светилиштем у античкој Грчкој, Аполоновим грамом у Делфима. Иза религиозне фасаде стајала је политика Тебе, која је по свој прилици потакла оптужбе против Фокиђана. У то време Теба је контролисала већину гласова у Амфиктионском савезу, па је на јесењем заседању савеза 357. п. н. е. оптужила Фокиђане за обрађивање свете земље. Оптужили су и Спартанце јер су 382. п. н. е. заузели Тебу. Наметнуте су веома велике глобе и Фокиди и Спарти. Теба је очекивала да они не плате па да против њих поведе "свети рат“. Пошто нису могли да плате тако велику казну Фокиђани су под заповедништвом Филомела заузели Делфе. Делфи су се налазили на граници Фокиде. Филомел је заузео Делфе полажући право на старатељство над пророчиштем, позивајући се при том на цитат из Хомера. Пре заузимања Аполоновог храма у Делфима Филомел се саветовао са краљем Спарте Архидамом. Спарта је исто као и Фокида била кажњена, па је због тога подржала Филомелову акцију. Нису желели да отворено подрже Филомела, него су одлучили да тајно сарађују шаљући новац и најамнике. Филомел се надао да ће председавати Амфиктионским савезом и да ће тако поништити пресуду. Изгледа да је у Грчкој постојало доста симпатија за потез Фокиђана, јер су видели да је Теба злоупотребљавала Амфиктионски савез.